CELEX: 32014D0902
Language: mt
Date: 2014-07-23 00:00:00
Title: 2014/902/UE: Deċiżjoni tal-Kummissjoni tat- 23 ta' Lulju 2014 dwar l-għajnuna mill-Istat SA 15395 (C 11/04) mogħtija mill-Greċja lil Olympic Airways (Privatizzazzjoni) (notifikata bid-dokument C(2014) 5017)  Test b'rilevanza għaż-ŻEE

13.12.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 358/30
            
         DEĊIŻJONI TAL-KUMMISSJONI
   tat-23 ta' Lulju 2014
   dwar l-għajnuna mill-Istat SA 15395 (C 11/04) mogħtija mill-Greċja lil Olympic Airways (Privatizzazzjoni)
   
      
         (notifikata bid-dokument C(2014) 5017)
      
   
   (It-test Grieg biss huwa awtentiku)
   (Test b'rilevanza għaż-ŻEE)
   
      (2014/902/UE)
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,
   Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
   Wara li talbet lill-partijiet interessati biex jissottomettu l-kummenti tagħhom skont id-dispożizzjonijiet iċċitati hawn fuq,
   Billi:
   I.   PROĊEDURA
   
   
               (1)
            
            
               Permezz tad-Deċiżjoni C (2004) 772 tas-16 ta' Marzu 2004 (1), il-Kummissjoni ddeċidiet li tibda l-proċedura stabbilita fl-Artikolu 108(2) tat-Trattat fir-rigward ta' numru ta' flussi u trasferimenti finanzjarji lejn u minn Olympic Airlines (OAL) u Olympic Airways Services (OAS).
            
         
               (2)
            
            
               Fl-14 ta' Settembru 2005, permezz tad-Deċiżjoni negattiva tal-Kummissjoni C (2005) 2706 (2), il-Kummissjoni għalqet il-Kawża C11/2004 li tinvolvi għajnuna mill-Istat illegali u inkompatibbli mogħtija lil OAL u OAS.
            
         
               (3)
            
            
               Permezz tad-Deċiżjoni C (2008) 5074 tas-17 ta' Settembru 2008 (3) u tad-Deċiżjoni C (2009) 1824 tal-10 ta' Marzu 2009 (4), il-Kummissjoni awtorizzat il-bejgħ ta' ċerti assi ewlenin ta' OAL u OAS, u kkonkludiet li dan il-bejgħ ma jinvolvix għajnuna mill-Istat, sakemm dan twettaq b'konformità mar-rekwiżiti stabbiliti f'dawk id-deċiżjonijiet.
            
         
               (4)
            
            
               Sussegwentement, OAL u OAS tpoġġew f'likwidazzjoni. L-assi li fadal tagħhom kellhom jinbiegħu mil-likwidatur permezz ta' proċedura ta' likwidazzjoni, u nħatar Fiduċjarju tal-Monitoraġġ biex jissorvelja dan il-proċess.
            
         
               (5)
            
            
               Fit-13 ta' Settembru 2010, il-Qorti Ġenerali annullat parzjalment id-Deċiżjoni negattiva tal-Kummissjoni C (2005) 2706 dwar l-għajnuna mill-Istat tal-14 ta' Settembru 2005 (5). Il-Qorti Ġenerali sabet li l-Kummissjoni ma kinitx stabbiliet biżżejjed li xi wħud mill-miżuri kkontestati lejn OAS jammontaw għal għajnuna mill-Istat illegali inkompatibbli mas-suq intern u li fir-rigward ta' xi wħud mill-miżuri lejn OAL, il-Kummissjoni naqset milli tipprovdi raġunijiet.
            
         
               (6)
            
            
               Il-Qorti Ġenerali parzjalment annullat id-Deċiżjoni C(2005) 2706 li kienet ordnat l-irkupru tal-għajnuna mogħtija a) lil Olympic Airlines permezz ta' sopravalutazzjoni ta' EUR 91,5 miljun tal-assi ta' Olympic Airways trasferiti lil Olympic Airlines, minħabba n-nuqqas li jiġi stabbilit/muri li din il-miżura kienet tammonta għal għajnuna mill-Istat illegali inkompatibbli mas-suq intern, u b) lil Olympic Airlines permezz tal-aċċettar ta' pagamenti skontati għas-sottokiri tal-arjuplani li jammontaw għal EUR 39,75 miljun minħabba n-nuqqas li jiġu pprovduti raġunijiet.
            
         
               (7)
            
            
               Il-Kummissjoni ma appellatx l-annullament parzjali.
            
         
               (8)
            
            
               Permezz tal-ittri tat-8 ta' Ottubru 2010, is-26 ta' Lulju 2011, it-12 ta' Ottubru 2011, is-7 ta' Marzu 2012, is-16 ta' Novembru 2012, is-7 ta' Frar 2013, il-25 ta' Ġunju 2013 u d-19 ta' Diċembru 2013 il-Kummissjoni stħarrġet dwar id-dettalji u l-progress tal-proċess ta' likwidazzjoni.
            
         
               (9)
            
            
               L-awtoritajiet Griegi wieġbu permezz tal-ittri tat-8 ta' Novembru 2010, il-11 ta' Awwissu 2011 u l-15 ta' Diċembru 2011, l-10 ta' Lulju 2012, l-4 ta' Frar 2013, it-22 ta' April 2013 u l-5 ta' Awwissu 2013.
            
         II.   DESKRIZZJONI TAL-MIŻURI
   
   
               (10)
            
            
               Fir-rigward tas-sopravalutazzjoni tal-assi ta' Olympic Airways, il-Kummissjoni kienet ikkonkludiet fid-Deċiżjoni tagħha C (2005) 2706 li billi ssopravalutat l-assi trasferiti lil Olympic Airlines fil-ħin tal-ħolqien tagħha, il-Greċja kienet tat lil Olympic Airways għajnuna mill-Istat li tammonta għal EUR 91,5 miljun, li kienet illegali u inkompatibbli mas-suq intern.
            
         
               (11)
            
            
               Fir-rigward tal-pagamenti tas-sottokiri, il-Kummissjoni sabet fid-Deċiżjoni tagħha C (2005) 2706 li l-Greċja kienet illegalment tat għajnuna mill-Istat lil Olympic Airlines permezz tas-sottokiri skontat konkluż ma' Olympic Airlines.
            
         
               (12)
            
            
               B'ittra datata t-8 ta' Novembru 2010, l-awtoritajiet Griegi kkonfermaw li mit-2 ta' Ottubru 2009, il-Qorti ta' Appell ta' Ateni daħħlet liż-żewġ kumpaniji f'likwidazzjoni speċjali skont l-Artikolu 14A tal-Liġi 3429/2005 kif issupplimentata bl-Artikolu 40 tal-Liġi 3710/2008.
            
         
               (13)
            
            
               L-awtoritajiet Griegi kkonfermaw ukoll li l-attivitajiet u l-operazzjonijiet kummerċjali kollha taż-żewġ kumpaniji waqfu matul l-2009 u li “Ethniki Kefalaiou”, sussidjarja li hija kollha proprjetà tal-Bank Nazzjonali tal-Greċja, inħatret bħala likwidatur.
            
         
               (14)
            
            
               F'konformità mad-Deċiżjoni tal-Kummissjoni C (2008) 5074 tas-17 ta' Settembru 2008, il-Fiduċjarju tal-Monitoraġġ ippreżenta r-rapport finali tiegħu fir-rigward tal-bejgħ ta' ċerti assi ewlenin ta' OAL u OAS.
            
         
               (15)
            
            
               Skont l-informazzjoni pprovduta mill-awtoritajiet Griegi u l-Fiduċjarju tal-Monitoraġġ, il-partijiet kollha essenzjali tal-proċess ta' bejgħ, inkluż it-twaqqif tal-kumpaniji ġodda u l-bejgħ tagħhom lill-investitur bil-prezz tas-suq kif ukoll il-waqfien tal-operazzjonijiet tal-kumpaniji l-qodma kienu f'konformità mad-Deċiżjoni C (2008) 5074 tas-17 ta' Settembru 2008.
            
         
               (16)
            
            
               Skont l-informazzjoni pprovduta mill-awtoritajiet Griegi, il-likwidazzjoni ta' OAL u OAS għadha għaddejja. Għad fadal xi assi li x'aktarx mhux se jinbiegħu faċilment. Ladarba l-bejgħ ikun tlesta, ir-reġistrazzjoni tat-talbiet ta' rkupru se tidħol fis-seħħ
            
         III.   KONKLUŻJONI
   
   
               (17)
            
            
               OAL u OAS tqiegħdu fi proċedura ta' likwidazzjoni u ċerti assi ewlenin ġew trasferiti lil xerrejja differenti bil-prezz tas-suq permezz ta' proċedura ta' offerta miftuħa, bla kundizzjonijiet u mhux diskriminatorja u f'konformità mad-Deċiżjoni tal-Kummissjoni C (2008) 5074 tas-17 ta' Settembru 2008. Barra minn hekk, ħafna mill-assi ta' OAL u OAS inbiegħu u dawk il-ftit li jifdal huma fil-proċess li jinbiegħu. Peress li l-entitajiet fil-likwidazzjoni m'għadhomx iwettqu attività ekonomika, huwa ferm improbabbli li dawn qatt se jerġgħu jkomplu jwettquha fil-futur.
            
         
               (18)
            
            
               Bħala konsegwenza, mhix neċessarja investigazzjoni formali dwar il-kwistjonijiet li jifdal. Il-proċedura ta' investigazzjoni miftuħa bid-Deċiżjoni C (2004) 772 tas-16 ta' Marzu 2004 tista', għalhekk, tingħalaq minħabba li m'għandhiex skop utli.
            
         
               (19)
            
            
               Il-parti l-kbira tal-obbligu ta' rkupru impost bid-Deċiżjoni tal-Kummissjoni C (2005) 2706 tal-14 ta' Settembru 2005 diġà seħħet. L-irkupru tal-ammont pendenti ta' madwar EUR 70 000 għadu pendenti. Skont l-awtoritajiet Griegi l-irkupru ta' dan l-ammont għadu għaddej u l-Kummissjoni tissorvelja l-proċess.
            
         
               (20)
            
            
               Fid-dawl ta' dan ta' hawn fuq, il-proċedura miftuħa permezz tad-Deċiżjoni C (2004) 772 tas-16 ta' Marzu 2004, li wasslet għad-Deċiżjoni ta' rkupru tal-Kummissjoni C (2005) 2706 tal-14 ta' Settembru 2005 kif parzjalment annullata mill-Qorti Ġenerali fit-13 ta' Settembru 2010 tista' tingħalaq.
            
         
               (21)
            
            
               Il-Kummissjoni tenfasizza l-obbligu kostanti tal-awtoritajiet Griegi li jirreġistraw kwalunkwe talba pendenti ta' rkupru assoċjata fiż-żmien dovut u jinformaw lill-Kummissjoni kif xieraq.
            
         ADOTTAT DIN ID-DEĊIŻJONI
   Artikolu 1
   Il-proċedura stabbilita fl-Artikolu 108(2) tat-TFUE miftuħa bid-Deċiżjoni tal-Kummissjoni C (2004) 772 tas-16 ta' Marzu 2004 tingħalaq safejn tikkonċerna l-għajnuna mogħtija lil Olympic Airlines permezz ta' sopravalutazzjoni ta' EUR 91,5 miljun tal-assi ta' Olympic Airways u l-għajnuna permezz tal-aċċettar ta' pagamenti skontati għas-sottokiri tal-arjuplani ta' EUR 39,75 miljun.
   Artikolu 2
   Din id-Deċiżjoni hija indirizzata lir-Repubblika Ellenika.
   
      Magħmul fi Brussell, it-23 ta' Lulju 2014.
      
         
            Għall-Kummissjoni
         
         Joaquín ALMUNIA
         
            Viċi President
         
      
   
   
      (1)  ĠU C 192, 28.7.2004, p. 2.
   
      (2)  ĠU L 45, 18.2.2011, p. 1.
   
      (3)  ĠU C 18, 23.1.2010, p. 9.
   
      (4)  ĠU C 25, 2.2.2010, p. 15.
   
      (5)  Sentenza fil-Kawżi Konġunti T 415/05, T-416/05 u T-423/05 ir-Repubblika Ellenika, Olympiakes Aerogrammes AE (Olympic Airlines) u Olympiaki Aeroporia Ypiresies AE (Olympic AirwaysServices) vs Il-Kummissjoni.